Carsten Hansen (S), 2005-11-09:
Jeg er vidende om, at det er sådan, at de udvidede muligheder i Nordjylland ikke har hjulpet.
Jeg har faktisk i dag læst et brev, som amtsborgmesteren har sendt til beskæftigelsesministeren, hvor man peger på, at en række regler omkring 50/50-reglen og den udvidede indsats ikke hjælper, man har ikke kunnet bruge midler, heller ikke socialfondsmidler, som hr. Bendt Bendtsen, erhvervsministeren, undskyld igen – det er, fordi man kender folk så godt, så kommer man til at sige det på den måde – har været ude at love.
Derfor vil jeg spørge beskæftigelsesministeren: Hvis det viser sig, at der er en lang række barrierer, som gør, som det har vist sig i Nordjylland, at man ikke kan bruge de her midler, er ministeren så indstillet på at ophæve disse barrierer?
For et er jo at love ganske mange millioner, som man gjorde i Nordjylland, uden at de overhovedet kunne bruges, noget andet er at sikre, at de virkelig kan bruges til efteruddannelse og opkvalificering af de her medarbejdere.
Vi har jo brug for dem, det er jo sådan set en lykkelig situation, men hvis vi ikke kan få dem omskolet, så er det ikke noget værd.
Men vi er i gang i øjeblikket med forhandlinger om »Flere i arbejde«-reformen, hvor der jo bl.a. er fremført behovet for at skabe noget uddannelse, der rækker fra varslingsperioden og ind i første ledighedsperiode, at vi ser på voksenlærlingeordningen, jobrotationsordningen osv.
Så der er i allerhøjeste grad fokus på disse ting.
Medmindre vi har opgivet næste spørgsmål, så handler det jo om de 200 mio. kr. i Nordjylland, så jeg vil bare gentage, hvad jeg sagde i mit svar før: at lige nu er der ikke tegn på, at regionen mangler ressourcer til indsatsen.
Ændrer forudsætningerne sig, vil jeg naturligvis se på sagen.
Ja, det var det.
Tak for svaret, og jeg skal også meddele beskæftigelsesministeren, at i de samtaler, jeg har ført med tillidsmænd og andre, har man rost AF's indsats, det vil jeg gerne have lov til at sige her.
De er gået meget konstruktivt ind i det.
Men problemet er jo, vil jeg gerne sige til beskæftigelsesministeren, at for det første har beskæftigelsesministeren ikke svaret på mit spørgsmål om, hvor mange penge man har sat af.
Det andet er, at vi jo gang på gang oplever en række bureaukratiske regler med hensyn til efteruddannelse af medarbejdere, der er i opsigelsesperioden eller kommer ud i det første års ledighedsperiode, hvad vi må håbe ikke sker for en lang række af de her medarbejdere.
Der ligger en lang række bureaukratiske regler, der betyder, at de ikke kan komme i gang.
Spørgsmålet er: Hvordan kan det være, at man kunne finde 200 mio. kr. i Nordjylland, hvor der kun var 450 medarbejdere, og ikke én ekstra krone i Odense?
Jeg ved godt, at AF er gået konstruktivt ind, men der er ikke sat én krone ekstra af.
Finder beskæftigelsesministeren ikke, det er meget besynderligt, at man ikke vil medvirke til at give en hånd med i Odense, gøre en ekstraordinær indsats, når både Bendt Bendtsen, erhvervsministeren, undskyld, har lovet det, og beskæftigelsesministeren har sagt det så klart i Nordjylland under valgkampen?
Men der er måske forskel på at føre valgkamp og så en dagligdags situation som nu?
Hr. Carsten Hansen sagde, at dengang i Nordjylland var der valgkamp.
Det er måske ikke faldet hr. Carsten Hansen ind, at der er valg i næste uge, så det kunne jo muligvis være, at den store interesse fra hr. Carsten Hansens side skyldes, at der netop er en valgkamp.
Så de to situationer er nøjagtig ens i den henseende.
Jeg har fået et brev fra arbejdsmarkedsrådet, og det er godt, at arbejdsmarkedsrådet er opmærksom på varslingssagerne, der er på Fyn, og at de kerer sig om arbejdsformidlingens indsats for at støtte de varslede medarbejdere.
Jeg er også glad for, at rådet i sit brev gør opmærksom på, at ledigheden er faldende på Fyn, og også har noteret sig, at vi forlængede den udvidede mulighed for at give uddannelse i første ledighedsperiode.
Lige nu, må jeg sige, er der ingen tegn på, at regionen mangler ressourcer til indsatsen.
Ændrer forudsætningerne sig, vil jeg naturligvis se på sagen.